
I. UMUMIY  QOIDALAR 

Jamiyatning nomi, huquqiy maqomi hamda 

manzili va elektron pochta manzili
1.1. Jamiyatning nomi:

· O‘zbekiston Respublikasi Davlat tilida: o‘zbek tilida "O‘ZTEMIRYO‘LYO‘LOVCHI" Aksiyadorlik jamiyati; qisqacha-"O‘ZTEMIRYO‘LYO‘LOVCHI" AJ;

· Rus tilida: - Акционерное Общество "O‘ZTEMIRYO‘LYO‘LOVCHI"; qisqacha - AO "O‘ZTEMIRYO‘LYO‘LOVCHI";
· Ingliz tilida: - "O‘ZTEMIRYO‘LYO‘LOVCHI" Joint-Stock company; qisqacha - "O‘ZTEMIRYO‘LYO‘LOVCHI" JSC.

1.2. "O‘ZTEMIRYO‘LYO‘LOVCHI" aksiyadorlik jamiyati (keyinchalik Jamiyat deb ataladi) O‘zbekiston Respublikasi Vazirlar Mahkamasining 2001-yil 3-martdagi 108-son va 9-martdagi 119-sonli qarorlariga, O‘zbekiston Respublikasi Davlat mulki qo‘mitasining 2002-yil 9-iyuldagi 198-k-PO-son buyrug‘iga asosan "O‘ZTEMIRYO‘LYO‘LOVCHI" unitar korxonasi negizida qayta tashkil etilgan.


1.3. O‘zbekiston Respublikasining “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi 26.04.1996 yildagi 223-I-son qonuniga o‘zgartirish va qo‘shimchalar kiritish haqida”gi O‘zbekiston Respublikasining 06.05.2014 yildagi O‘RQ-370-son qonuniga va jamiyat aksiyadorlarining 2025-yil 27-iyunda o‘tkazilgan Aksiyadorlarning yillik umumiy yig‘ilishi qaroriga asosan "O`ZTEMIRYO’LYO’LOVCHI" aksiyadorlik jamiyatining mazkur yangi tahrirdagi Ustavi tasdiqlandi. 



1.4. Jamiyat o‘z faoliyatini O‘zbekiston Respublikasining amaldagi qonunlari va mazkur Ustavga muvofiq olib boradi.
1.5. Jamiyat yuridik shaxs bo‘lib, u o‘z mustaqil balansida hisobga olinadigan alohida mol-mulkka, shu jumladan o‘zining ustav fondiga (ustav kapitaliga) berilgan mol-mulkka ega, O‘zbekiston Respublikasi hududida va undan tashqarida joylashgan banklarda o‘rnatilgan tartibda hisob raqamlar va boshqa bank hisobvaraqlari ochish huquqiga, o‘z nomidan mulkiy va shaxsiy nomulkiy huquqlarni olishi hamda amalga oshirishi, zimmasiga majburiyatlar olishi, sudda da’vogar va javobgar bo‘lishi mumkin.  


1.6. Jamiyat o‘zi tomonidan tasdiqlangan qoidalarga asoslanib ish olib boradigan filial, bo‘limlar va vakolatxonalar ochishi mumkin.


1.7. Jamiyatning yuridik shaxs huquqiga ega bo‘lgan sho‘ba va tobe jamiyatlari, korxonalari bo‘lishi mumkin. Jamiyat bilan sho‘ba va tobe jamiyatlar, korxonalar o‘rtasidagi munosabatlar amaldagi qonunlar va mazkur ustav bilan tartibga solinadi.


1.8. Jamiyat davlat tilida yozilgan to‘la (qisqartirilgan) o‘z nomi va manzili ko‘rsatilgan dumaloq muhriga, shtamp va blankalariga, o‘z timsoliga, shuningdek belgilangan tartibda ro‘yhatdan o‘tkazilgan tovar belgisiga hamda boshqa o‘z belgi-alomatlariga ega bo‘lishiga haqlidir.
1.9.
Jamiyatning pochta va huquqiy manzili: O‘zbekiston Respublikasi, 100015, Toshkent shahar, Mirobod tumani, Turkiston ko‘chasi, 
7 uy, elektron pochta manzili – uzjeldorpass@mail.ru, rasmiy veb-sayti – www.uzrailpass.uz.
II. JAMIYATNING MAQSADI VA FAOLIYAT YO‘NALIShLARI
2.1. Jamiyatning faoliyat olib borishdan asosiy maqsadi foyda olishdir. 

2.2. Jamiyatning faoliyat turlari quyidagilar hisoblanadi:

· O‘zbekiston Respublikasi fuqarolari va chet el fuqarolarining yuk, bagaj va qo‘l yukini tashishdagi ehtiyojini to‘la va o‘z vaqtida qondirish, temir yo‘lda ko‘rsatilayotgan xizmatlarning hajmini kengaytirish va sifatini oshirish, bozor iqtisodiyoti sharoitida korxona samaradorligini oshirish;

· Davlatlararo, respublika ichidagi va shahar atrofidagi aloqalarda yo‘lovchilar va vagonlarni ishlatishdan daromadlarning to‘liq tushishida, shuningdek bekatlar va yo‘lovchi poezdlarda yo‘lovchilarga xizmat ko‘rsatishda sifat nazoratini ta’minlash; 

· yo‘lovchilar tashiydigan, sayohat, pochta-yuk va shahar atrofiga qatnaydigan poyezdlar harakat jadvalini ishlab chiqish va to‘g‘rilash, shuningdek O‘zbekiston Respublikasi va xalqaro yo‘nalishlarida poyezdlarni tayinlash va bekor qilish bo‘yicha takliflar tayyorlash; 

· poyezdlarga maxsus, xizmat hamda boshqa vagonlarni biriktirish va ajratish, shuningdek yo‘lovchilar oqimiga bog‘liq holda yo‘lovchi kassalarni biriktirib-ajratish uchun buyruqlarni belgilangan tartibda tayyorlash va chiqarish; 

· o‘ziga qarashli korxonalarning moliya-xo‘jalik ko‘rsatkichlarini tasdiqlash, yo‘lovchilarni tashish sifati va samaradorligini oshirish bo‘yicha chora-tadbirlar ko‘rish; 

· mazkur masalalarni amalga oshirish uchun ochilgan oraliq bekatlar va to‘xtash joylarida chipta sotishni tashkil qilish; 

· jamiyat mablag‘lari va boshqa moliyalashtirish manbaalari hisobidan asosiy fondlar va mablag‘larni ko‘paytirish bo‘yicha takliflarni tayyorlash, yo‘lovchi tashish xo‘jaligi maydonlarini qayta tiklash va rivojlantirish, kapital qurilish bo‘yicha yillik va istiqbolli rejalarni ishlab chiqish; 

· bekatlarda va yo‘lda yo‘lovchilarga servisli xizmat ko‘rsatish va maishiy, kommunal hamda transport xizmatlarini amalga oshirish, tashishlarda qulay sharoitlarni yaratish; 

· yo‘lovchi tashish vagonlarini komleksli tayyorlash va jihozlashni ta’minlash; 

· xarakat tarkibidagi qismda, texnik vositalar va jixozlarda, poyezdlar harakati xavfsizligida, mehnatni muhofaza qilish va foydalanish faoliyatining boshqa ko‘rinishlarida "‘O'zbekiston temir yo’llari” aksiyadorlik jamiyati uchun belgilangan me’yorlarni bajarish bo‘yicha tashkiliy-texnikaviy tadbirlarni o‘z vaqtida o‘tkazish; 

· O‘zbekistonda amal qiluvchi me’yoriy xujjatlarga, shuningdek boshqa davlatlarda ham amal qiluvchi me’yoriy dalolatnomalarga, texnologik jarayonlarga, yo‘riqnomalarga va boshqa me’yorlarga rioya qilish; 

· “O’zbekiston temir yo’llari” aksiyadorlik jamiyati tomonidan MDH- Latviya, Litva va Estoniya davlatlarining temir yo‘l ma’muriyatlari bilan o‘xshash bitimlarni imzolashda, shuningdek uchinchi davlatlar temir yo‘l ma’muriyatlari bilan yo‘l transporti bo‘yicha Kengash kelishuvlari doirasida tuzilgan yo‘lovchilarni tashishda xizmat ko‘rsatish bo‘yicha kelishuvlarni amalga oshirish; 

· yo‘lovchilarga madaniy xizmat ko‘rsatish hamda ularni tashish jaryonini takomillashtirish bo‘yicha jahonning yetakchi davlatlarida qabul qilingan yangi texnologiya va loyixalarni ishlab chiqish va joriy qilish; 

· O‘zbekiston Respublikasi hududida va undan tashqarida sayyohlik ishlarini rejalashtirish, tashkil qilish va ta’minlash. O‘zbekiston Respublikasi sayyohlari va xorijiy fuqarolarga xizmat ko‘rsatishni tashkil qilish bo‘yicha tegishli vazirliklar va idoralar, firma, qo‘shma va kichik korxonalar bilan birgalikda ish yuritish; 

· yo‘lovchilarga xizmat ko‘rsatishning kompleks tizimini o‘z ichiga oluvchi tashish infrastrukturasini tashkil qilish va rivojlantirish;

· diversifikatsiya tartibida qo‘shimcha daromad olish va Jamiyat tomonidan bajariladigan ishlar va ko‘rsatiladigan turli xil xizmatlar doirasini kengaytirish maqsadida; 

· broker xizmatlarini ko‘rsatish, shu jumladan yuridik va jismoniy shaxslar tomonidan tashiladigan yuk, yuk bagaj va bagajni deklaratsiya hamda bojxonadan o‘tkazish ishlarini amalga oshirish; 

· yuridik va jismoniy shaxslar tomonidan tashiladigan yuk, yuk bagaj va bagajni saqlash uchun bojxona omborlarini tashkil qilish, hamda transport-eksport xizmatlarini amalga oshirish; 
· loyixa smetalash, qurilish, ta’mirlash ishlarini amalga oshirish; 

· O‘zbekiston Respublikasi doirasida  eksportga chiqadigan xalq iste’mol mollarini ishlab chiqarish va sotishni tashkil qilish;
· tovar-moddiy boyliklarni ulgurji savdosini amalga oshirish;
· O‘zbekiston Respublikasi hududida va undan tashqarida transport xizmatlarini ko‘rsatish, ishlab chiqarish va reklamaning kengaytirilishi bo‘yicha ishlar, poyezd va vokzallarda umumiy ovqatlanish va savdo ishlarini tashkil qilish.

· O‘zbekiston Respublikasi qonunlariga zid bo‘lmagan boshqa faoliyat va xizmat turlarini amalga oshirish. 



2.3. Jamiyat qonun xujjatlarida man etilmagan va ta’sis xujjatlarida ko‘rsatilmagan istalgan faoliyat turi bilan qonun xujjatlarida belgilangan tartibda shug‘ullanishi mumkin. Barcha faoliyat turlari, olib borish uchun talab qilinadigan maxsus ruxsatnoma (litsenziya) bo‘yicha qonunlarda qabul qilingan tartibda litsenziya olingandan so‘ng amalga oshiriladi.
III. JAMIYAT USTAV FONDINING (USTAV KAPITALINING) MIQDORI, UNING KO‘PAYTIRISh VA KAMAYTIRISh TARTIBI
3.1. Jamiyatning ustav fondi (ustav kapitali) aksiyadorlar olgan jamiyat aksiyalarining nominal qiymatidan tashkil topadi va O‘zbekiston Respublikasining milliy valyutasida ifodalanadi. Jamiyat tomonidan chiqariladigan barcha aksiyalarning nominal qiymati bir xil bo‘ladi.

3.2. Jamiyatning ustav fondi (ustav kapitali) jamiyat mol-mulkining jamiyat kreditorlari manfaatlarini kafolatlaydigan eng kam miqdorini belgilaydi.
3.3. Ustav fondining qiymati 51.263.978.000 (ellik bir milliard ikki yuz oltmish uch million to‘qqiz yuz yetmish sakkiz ming) so‘m miqdorida belgilangan.
Ustav fondini ko‘paytirish
3.4. Jamiyatning Ustav fondi (ustav kapitali) qo‘shimcha aksiyalarni joylashtirish yo‘li bilan ko‘paytirilishi mumkin.
3.5. Qo‘shimcha aksiyalar faqat jamiyat Ustavida belgilangan, e’lon qilingan aksiyalarning soni doirasida jamiyat tomonidan joylashtirilishi mumkin.
 Jamiyat qo‘shimcha aksiyalarni joylashtirish to‘g‘risida qaror qabul qilgan taqdirda, mavjud aksiyadorlarga ustav kapitalidagi ulushiga mutanosib miqdorda qo‘shimcha aksiyalarni imtiyozli ravishda sotib olish huquqi beriladi.
3.6. Jamiyatning Ustav fondini (Ustav kapitalini) ko‘paytirish to‘g‘risidagi va jamiyat Ustaviga tegishli o‘zgartishlar kiritish haqidagi qarorlar aksiyadorlarning umumiy yig‘ilishi tomonidan yoki, agar jamiyat ustaviga yoxud aksiyadorlar umumiy yig‘ilishining qaroriga muvofiq jamiyatning kuzatuv kengashiga shunday qarorlar qabul qilish huquqi berilgan bo‘lsa, jamiyatning kuzatuv kengashi tomonidan qabul qilinadi.
Ustav fondini kamaytirish
3.7. Jamiyatning ustav fondi (ustav kapitali) aksiyalarning nominal qiymatini kamaytirish yoki aksiyalarning umumiy sonini qisqartirish yo‘li bilan, shu jumladan aksiyalarning bir qismini keyinchalik bekor qilgan holda jamiyat tomonidan aksiyalarni olish yo‘li bilan kamaytirilishi mumkin.
3.8. Jamiyat ustav fondini (ustav kapitalini) kamaytirishga, agar buning natijasida uning miqdori jamiyat ustav fondining (ustav kapitalining) jamiyat ustavidagi tegishli o‘zgartishlarni davlat ro‘yxatidan o‘tkazish sanasida aniqlanadigan,  qonunlarda belgilangan eng kam miqdoridan kamayib ketsa, haqli emas.
IV. JAMIYAT AKSIYALARINING SONI, 

NOMINAL QIYMATI, TURLARI 
4.1. Jamiyat tomonidan har birining nominal qiymati 500 (besh yuz) so‘m bo‘lgan, oddiy egasining nomi yozilgan, umumiy qiymati 51.263.978.000 (ellik bir milliard ikki yuz oltmish uch million to‘qqiz yuz yetmish sakkiz ming)so‘mga teng bo‘lgan, 102.527.956 dona aksiyalar chiqarilgan.
4.2. Jamiyat qimmatli qog‘ozlarini muomalaga chiqarish, ro‘yxatga olish, joylashtirish va hisob-kitob qilish tartibi amaldagi qonunchilik hamda mazkur ustavga muvofiq belgilanadi.
4.3. Jamiyat aksiyalar, obligatsiyalar va O‘zbekiston Respublikasi qonunlarida man etilmagan boshqa qimmatli qog‘ozlarni muomalaga chiqarish huquqiga ega.
4.4. Aksiyadorlar birinchi chiqarilgan aksiyalar uchun badallarini  faqat pul mablag‘lari bilan to‘lashlari, keyingi chiqariladigan aksiyalar uchun esa quyidagi usullar bilan to‘lashlari mumkin: pul ko‘rinishida (so‘mda yoki chet el valyutasida); turli mulk ko‘rinishida; qimmatli qog‘ozlar ko‘rinishida.

4.5. Jamiyat aksiyadorlari yangi chiqqan aksiyalarni sotib olishda imtiyozli huquqlarga ega. Agarda yangi chiqarilgan aksiyalar aksiyadorlar o‘rtasida va Jamiyat ishchilari o‘rtasida sotilmagan taqdirda qolgan aksiyalar fond birjalarida erkin savdoda sotish yo‘li bilan tarqatiladi.
4.6. Reestr yurituvchi aksiyadorlarni reestrini olib boradi, reestrga ularga qarashli qimmatli qog‘ozlarni miqdorini, nominal qiymatini va ularga tegishli qimmatli qog‘ozlar kategoriyasini ko‘rsatadi.
4.7. Aksiyadorning aksiyadorlar umumiy yig‘ilishida ishtirok etishi, dividendlar olishi va emitent tomonidan korporativ harakatlar bajarilganda qonun hujjatlarida nazarda tutilgan boshqa huquqlarni amalga oshirishi Jamiyat aksiyadorlarining belgilangan sanadagi holatga ko‘ra shakllantirilgan reestri asosida amalga oshiriladi.
4.8. Jamiyat aksiyalarining 50 va undan ortiq foizi egasiga aylangan shaxs, agar u bungacha mazkur jamiyat aksiyalariga egalik qilmagan yoki aksiyalarining 50 foizidan kamrog‘iga egalik qilgan bo‘lsa, qolgan aksiyalar egalariga aksiyalarni bozor qiymati bo‘yicha o‘ziga sotishlari borasidagi taklifini o‘ttiz kun ichida e’lon qilishi shart. Aksiyadorning o‘ziga tegishli aksiyalarni sotishi to‘g‘risidagi yozma roziligi e’lon qilingan kundan e’tiboran o‘ttiz kun ichida olingan taqdirda, jamiyatning 50 va undan ortiq foiz aksiyalari egasi mazkur aksiyalarni sotib olishi shart.
V. AKSIYADORLARNING HUQUQ VA BURChLARI
5.1. Jamiyatning har bir oddiy aksiyasi aksiyadorga, ya’ni uning egasiga teng huquq beradi.
5.2. Oddiy aksiyalarning egalari bo‘lgan aksiyadorlar qonunga va jamiyat ustaviga muvofiq aksiyadorlarning umumiy yig‘ilishida mazkur yig‘ilish vakolatiga kiradigan barcha masalalar bo‘yicha ovoz berish huquqi bilan ishtirok etishi mumkin, shuningdek dividendlar olish, jamiyat tugatilgan taqdirda esa, o‘zlariga tegishli ulushga muvofiq jamiyat mol-mulkining bir qismini olish huquqiga ega.
5.3. Aksiyadorlar quyidagi huquqlarga ega: 
- tegishli jamiyat aksiyadorlarining reestriga kiritilish;

- depozitariydagi depo hisobvarag‘idan o‘ziga taalluqli ko‘chirma olish; 

- jamiyat foydasining bir qismini dividendlar tarzida olish;

- jamiyat tugatilgan taqdirda o‘zlariga tegishli ulushga muvofiq mol-mulkning bir qismini olish;

- aksiyadorlarning umumiy yig‘ilishlarida ovoz berish orqali jamiyatni boshqarishda ishtirok etish;

- jamiyatning moliyaviy-xo‘jalik faoliyati natijalari to‘g‘risida to‘liq va ishonchli axborotni belgilangan tartibda olish;

- olgan dividendini erkin tasarruf etish;

- qimmatli qog‘ozlar bozorini tartibga solish bo‘yicha vakolatli davlat organida, shuningdek sudda o‘z huquqlarini himoya qilish; 

- o‘ziga yetkazilgan zararning o‘rni qoplanishini belgilangan tartibda talab qilish;

 - o‘z manfaatlarini ifodalash va himoya qilish maqsadida uyushmalarga va boshqa nodavlat notijorat tashkilotlariga birlashish;
- qimmatli qog‘ozlarni olishda zarar ko‘rish, shu jumladan boy berilgan foyda ehtimoli bilan bog‘liq tavakkalchiliklarni sug‘urta qilish huquqiga ega.
5.4. Aksiyalarni boshqa shaxsga berishga doir cheklov belgilanishi aksiyadorni — mazkur aksiyalar egasini ushbu qonunda belgilangan tartibda jamiyatni boshqarishda ishtirok etish va ular bo‘yicha dividendlar olish huquqidan mahrum qilmaydi.
5.5. Aksiyadorlar majburiyatlari:


-ushbu Ustavda ko‘zda tutilgan tartib, miqdor va usulda aksiyalarga pul to‘lash;


- ushbu Ustavda va O‘zbekiston Respublikasining “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi 26.04.1996 yildagi 223-I-son yangi tahrirdagi qonunida (keyingi matnlarda qonun) ko‘rsatilgan tartibda Jamiyat boshqaruvida qatnashish;


- Jamiyat boshqaruvi organlarining qarorlariga, mazkur Ustavda ko‘zda tutilgan doirada bo‘ysunish;


- Jamiyat faoliyati to‘g‘risidagi maxfiy axborotlarni tarqatmaslik.

VI. ZAXIRA VA BOShQA JAMG‘ARMALARNI
TAShKIL ETISh TARTIBI

6.1. Jamiyat sof foydasi hisobidan Ustav fondining (ustav kapitalining) 15 foizi miqdorida-zaxira fondi tashkil etiladi.
6.2. Jamiyatning zaxira fondi jamiyat Ustavida belgilangan miqdorga yetguniga qadar sof foydadan har yilgi majburiy ajratmalar orqali shakllantiriladi. Har yilgi ajratmalarning miqdori jamiyat Ustavida nazarda tutiladi, ammo bu miqdor jamiyat Ustavida belgilangan miqdorga yetguniga qadar sof foydaning besh foizidan kam bo‘lmasligi kerak.
6.3. Boshqa mablag‘lar mavjud bo‘lmagan taqdirda, jamiyatning zaxira fondi jamiyatning zararlari o‘rnini qoplash, jamiyatning korporativ obligatsiyalarini muomaladan chiqarish, imtiyozli aksiyalar bo‘yicha dividendlar to‘lash va jamiyatning aksiyalarini qaytarib sotib olish uchun mo‘ljallanadi.
6.4. Jamiyatning zaxira fondidan boshqa maqsadlar uchun foydalanish mumkin emas.
6.5. Jamiyat boshqa fondlarni tashkil etish nazarda tutilishi mumkin.
6.6. Jamiyat sof aktivlarining qiymati buxgalteriya hisobi ma’lumotlari bo‘yicha, jamiyat aktivlari va majburiyatlarining umumiy summasi o‘rtasidagi farq sifatida aniqlanadi. 

VII. DIVIDENDLARNI TAQSIMLASh VA TO‘LASh TARTIBI
7.1. Dividend jamiyat sof foydasining aksiyadorlar o‘rtasida taqsimlanadigan qismidir.

7.2. Jamiyat aksiyalarning har bir turi bo‘yicha e’lon qilingan dividendlarni to‘lashi shart.

7.3. Dividend aksiyadorlarning umumiy yig‘ilishi qaroriga ko‘ra pul mablag‘lari yoki boshqa qonuniy to‘lov vositalari yoxud jamiyatning qimmatli qog‘ozlari bilan to‘lanishi mumkin.

7.4. Dividend aksiyadorlar o‘rtasida ularga tegishli aksiyalarning soni va turiga mutanosib ravishda taqsimlanadi.

7.5. Jamiyat moliyaviy yilning natijalariga ko‘ra, joylashtirilgan aksiyalar bo‘yicha dividendlar to‘lash to‘g‘risida qaror qabul qilishga haqli.

7.6. Aksiyalarning har bir turi bo‘yicha dividendlar to‘lash, dividendning miqdori, uni to‘lash shakli va tartibi to‘g‘risidagi qaror jamiyat kuzatuv kengashining tavsiyasi, moliyaviy hisobotning ishonchliligi haqida auditorlik xulosasi mavjud bo‘lgan taqdirda, moliyaviy hisobot ma’lumotlari asosida aksiyadorlarning umumiy yig‘ilishi tomonidan qabul qilinadi. Dividendlarning miqdori jamiyat kuzatuv kengashi tomonidan tavsiya etilgan miqdordan ko‘p bo‘lishi mumkin emas. 

7.7. Dividendlar jamiyatning jamiyat tasarrufida qoladigan sof foydasidan va (yoki) o‘tgan yillarning taqsimlanmagan foydasidan to‘lanadi.

7.8. Dividendlarni to‘lash muddati va tartibi jamiyatning aksiyadorlarning umumiy yig‘ilishi qarorida belgilanadi. Dividendlarni to‘lash muddati shunday qaror qabul qilingan kundan e’tiboran oltmish kundan kech bo‘lmasligi lozim.

7.9. Egasi yoki egasining qonuniy huquqiy vorisi yoxud merosxo‘ri tomonidan uch yil ichida talab qilib olinmagan dividend aksiyadorlarning umumiy yig‘ilishi qaroriga ko‘ra jamiyat ixtiyorida qoladi.

7.10. Aksiyadorlarga dividendlarni to‘lash to‘g‘risida qaror qabul qilingan aksiyadorlarning umumiy yig‘ilishini o‘tkazish uchun shakllantirilgan jamiyat aksiyadorlarining reestrida qayd etilgan shaxslar aksiyalar bo‘yicha dividend olish huquqiga ega.
7.11. Dividendlarni to‘lashga doir cheklovlar, jamiyat:
- agar dividendlar to‘lanadigan paytda jamiyatda bankrotlik belgilari mavjud bo‘lsa yoki jamiyatda shunday belgilar dividendlarni to‘lash natijasida paydo bo‘lsa;

- agar jamiyat sof aktivlarining qiymati uning ustav fondi (ustav kapitali) va zaxira fondi summasidan kam bo‘lsa, aksiyalar bo‘yicha dividendlar to‘lash to‘g‘risida qaror qabul qilishga hamda dividendlar to‘lashga haqli emas.

7.12. Yuqoridagi bandda ko‘rsatilgan holatlar tugatilgach, jamiyat hisoblangan dividendlarni aksiyadorlarga to‘lashi shart.

7.13. Jamiyat dividendlarning miqdorini ulardan undiriladigan soliqlarni inobatga olmagan holda e’lon qiladi. 

7.14. Jamiyat to‘lanadigan dividendlar miqdori to‘g‘risidagi ma’lumotlarni qimmatli qog‘ozlar bozorini tartibga solish bo‘yicha vakolatli davlat organining va jamiyatning rasmiy veb-saytlarida qonun hujjatlarida belgilangan muddatlarda e’lon qiladi. 

7.15. Dividendlarga soliq solish soliq to‘g‘risidagi qonun hujjatlariga muvofiq amalga oshiriladi va bunda soliq solish bo‘yicha imtiyozlar belgilanishi mumkin.

VIII. AKSIYADORLARNING UMUMIY  YIG‘ILIShI 

VA UNING  VAKOLATLARI
8.1. Aksiyadorlarning umumiy yig‘ilishi, kuzatuv kengashi va ijroiya organi jamiyatning boshqaruv organlaridir.

8.2. Aksiyadorlarning umumiy yig‘ilishi jamiyatning yuqori boshqaruv organidir.

8.3. Aksiyadorlarning umumiy yig‘ilishini jamiyat kuzatuv kengashining raisi, u uzrli sabablarga ko‘ra bo‘lmagan taqdirda esa, jamiyat kuzatuv kengashining a’zolaridan biri olib boradi.

8.4. Aksiyadorlarning yillik umumiy yig‘ilishi jamiyat ustavida belgilangan muddatlarda, ammo moliya yili tugaganidan keyin olti oydan kechiktirmay 30-iyun sanasiga qadar o‘tkaziladi. Aksiyadorlarning yillik umumiy yig‘ilishida jamiyatning kuzatuv kengashini saylash to‘g‘risidagi, shuningdek jamiyatning yillik hisoboti, jamiyat ijroiya organi va kuzatuv kengashining jamiyatni rivojlantirish strategiyasiga erishish bo‘yicha ko‘rilayotgan chora-tadbirlar to‘g‘risidagi hisobotlari va boshqa hujjatlari ko‘rib chiqiladi. 
8.5. Aksiyadorlarning yillik umumiy yig‘ilishidan tashqari o‘tkaziladigan umumiy yig‘ilishlari navbatdan tashqari yig‘ilishlardir.

8.6. Aksiyadorlarning umumiy yig‘ilishini o‘tkazish sanasi va tartibi, yig‘ilish o‘tkazilishi haqida aksiyadorlarga xabar berish tartibi, aksiyadorlarning umumiy yig‘ilishini o‘tkazishga tayyorgarlik vaqtida aksiyadorlarga beriladigan materiallarning (axborotning) ro‘yxati jamiyatning kuzatuv kengashi tomonidan belgilanadi.

8.7. Aksiyadorlar umumiy yig‘ilishining vakolat doirasiga quyidagilar kiradi:

- jamiyatni qayta tashkil etish;

- jamiyatni tugatish, tugatuvchini (tugatish komissiyasini) tayinlash hamda oraliq va yakuniy tugatish balanslarini tasdiqlash; 

- jamiyat kuzatuv kengashining va minoritar aksiyadorlar qo‘mitasining son tarkibini belgilash, ularning a’zolarini saylash va a’zolarning vakolatlarini muddatidan ilgari tugatish;

- o‘z aksiyalarini olish;

- jamiyatning tashkiliy tuzilmasini tasdiqlash; 
- jamiyatning yillik hisobotini va yillik biznes-rejasini, shuningdek jamiyat faoliyatining asosiy yo‘nalishlari va maqsadidan kelib chiqqan holda jamiyatni o‘rta muddatga va uzoq muddatga rivojlantirishning aniq muddatlari belgilangan strategiyasini tasdiqlash;

- jamiyatning foydasi va zararlarini taqsimlash; 

- jamiyat kuzatuv kengashining o‘z vakolat doirasiga kiradigan masalalar yuzasidan, shu jumladan jamiyatni boshqarishga doir qonun hujjatlarida belgilangan talablarga rioya etilishi yuzasidan jamiyat kuzatuv kengashining hisobotlarini eshitish; 

-aksiyadorlar umumiy yig‘ilishining reglamentini tasdiqlash;

- aksiyalarni maydalash va yiriklashtirish;

- qonun hujjatlariga muvofiq boshqa masalalarni hal etish.

8.8. Aksiyadorlar umumiy yig‘ilishining qarorlari:

- aksiyadorlarning umumiy yig‘ilishida ovozga qo‘yilgan masalalar bo‘yicha jamiyatning oddiy aksiyalari egalari bo‘lgan aksiyadorlar ovoz berish huquqiga ega bo‘ladilar.

- ovozga qo‘yilgan masala bo‘yicha aksiyadorlar umumiy yig‘ilishining qarori, jamiyatning ovoz beruvchi aksiyalari egalari bo‘lgan, yig‘ilishda ishtirok etayotgan aksiyadorlarning ko‘pchilik (oddiy ko‘pchilik) ovozi bilan qabul qilinadi.

- qabul qilingan qarorlar, shuningdek ovoz berish yakunlari qabul qilingan sanadan e’tiboran o‘ttiz kundan kechiktirmay aksiyadorlar e’tiboriga yetkaziladi.

8.9. Aksiyadorlarning umumiy yig‘ilishini o‘tkazish to‘g‘risidagi xabar aksiyadorlarning umumiy yig‘ilishi o‘tkaziladigan sanadan kamida yigirma bir kundan kechiktirmay, lekin uzog‘i bilan o‘ttiz kun oldin jamiyatning rasmiy veb-saytida, ommaviy axborot vositalarida e’lon qilinadi, shuningdek aksiyadorlarga elektron pochta orqali yuboriladi.
8.10. Kun tartibiga takliflar kiritish. Jamiyat ovoz beruvchi aksiyalarining hammasi bo‘lib kamida bir foiziga egalik qiluvchi aksiyadorlar (aksiyador) jamiyatning moliya yili tugaganidan keyin 90 (to‘qson) kundan kechiktirmay, aksiyadorlarning yillik umumiy yig‘ilishi kun tartibiga masalalar kiritishga hamda jamiyat kuzatuv kengashiga bu organning miqdor tarkibidan oshmaydigan tarzda nomzodlar ko‘rsatishga haqli. 
8.11. Aksiyadorlarning umumiy yig‘ilishini o‘tkazishga tayyorgarlik ko‘rilayotganda jamiyatning kuzatuv kengashi, qonunning 65-moddasining o‘n birinchi qismida nazarda tutilgan hollarda esa, umumiy yig‘ilishni chaqiruvchi shaxslar quyidagilarni belgilaydi:

- umumiy yig‘ilish o‘tkaziladigan sana, vaqt va joyni;

- umumiy yig‘ilishning kun tartibini;

- umumiy yig‘ilish o‘tkazish uchun jamiyat aksiyadorlarining reestri shakllantiriladigan sanani;

- umumiy yig‘ilish o‘tkazilishi haqida aksiyadorlarga va davlat vakiliga xabar qilish tartibini;

- umumiy yig‘ilishni o‘tkazishga tayyorgarlik ko‘rilayotganda aksiyadorlarga va davlat vakiliga taqdim etiladigan axborot (materiallar) ro‘yxatini;

- ovoz berish byulletenining shakli va matnini.

8.12. Aksiyadorlarning umumiy yig‘ilishi o‘tkaziladigan sana uni o‘tkazish to‘g‘risida qaror qabul qilingan kundan e’tiboran o‘n kundan kam va o‘ttiz kundan ko‘p etib belgilanishi mumkin emas.

8.13. Aksiyadorlarning navbatdan tashqari umumiy yig‘ilishi jamiyat kuzatuv kengashining qaroriga ko‘ra uning o‘z tashabbusi asosida, shuningdek yozma talab taqdim etilgan sanada jamiyat ovoz beruvchi aksiyalarining kamida besh foiziga egalik qiluvchi aksiyadorning (aksiyadorlarning) yozma talabi asosida o‘tkaziladi. 
8.14. Jamiyat ovoz beruvchi aksiyalarining kamida besh foiziga egalik qiluvchi aksiyadorning (aksiyadorlarning) yozma talabiga ko‘ra aksiyadorlarning navbatdan tashqari umumiy yig‘ilishini chaqirish aksiyadorlarning navbatdan tashqari umumiy yig‘ilishini o‘tkazish haqida yozma talab taqdim etilgan kundan e’tiboran o‘ttiz kundan kechiktirmay jamiyatning kuzatuv kengashi tomonidan amalga oshiriladi. 

8.15. Sanoq komissiyasi. Ovozlarni sanab chiqish, aksiyadorlarning umumiy yig‘ilishida ishtirok etishi uchun aksiyadorlarni ro‘yxatga olish, shuningdek ovoz berish byulletenlarini tarqatish uchun jamiyat kuzatuv kengashi tomonidan sanoq komissiyasi tuzilib, uning a’zolari soni va shaxsiy tarkibi aksiyadorlarning umumiy yig‘ilishi tomonidan tasdiqlanadi.

8.16. Sanoq komissiyasining tarkibi kamida uch kishidan iborat bo‘lishi kerak. Sanoq komissiyasi tarkibiga jamiyat kuzatuv kengashining a’zolari, jamiyat direktori, jamiyat boshqaruvi a’zolari, ishonchli boshqaruvchi, shuningdek ana shu lavozimlarga nomzodi ko‘rsatilgan shaxslar kirishi mumkin emas. Sanoq komissiyasi aksiyadorlarning umumiy yig‘ilishida kvorum bor yoki yo‘qligini aniqlaydi.

8.17. Aksiyadorlarning umumiy yig‘ilishida ishtirok etish huquqi aksiyador tomonidan shaxsan yoki uning vakili orqali amalga oshiriladi. 

8.18. Aksiyadorlar umumiy yig‘ilishining kvorumi. Agar aksiyadorlarning umumiy yig‘ilishida ishtirok etish uchun ro‘yxatdan o‘tkazish tugallangan paytda jamiyatning joylashtirilgan ovoz beruvchi aksiyalarining jami ellik foizidan ko‘proq ovoziga ega bo‘lgan aksiyadorlar (ularning vakillari) ro‘yxatdan o‘tgan bo‘lsa, aksiyadorlarning umumiy yig‘ilishi vakolatli (kvorumga ega) bo‘ladi.

8.19. Aksiyadorlarning umumiy yig‘ilishini o‘tkazish uchun kvorum bo‘lmasa, aksiyadorlarning takroriy umumiy yig‘ilishini o‘tkazish sanasi e’lon qilinadi. Aksiyadorlarning takroriy umumiy yig‘ilishini o‘tkazishda kun tartibini o‘zgartirishga yo‘l qo‘yilmaydi.

8.20. Agar aksiyadorlarning o‘tkazilmay qolgan yig‘ilishi o‘rniga chaqirilgan takroriy umumiy yig‘ilishida ishtirok etish uchun ro‘yxatdan o‘tkazish tugallangan paytda jamiyatning joylashtirilgan ovoz beruvchi aksiyalarining jami qirq foizidan ko‘proq ovoziga ega bыlgan aksiyadorlar (ularning vakillari) ro‘yxatdan o‘tgan bo‘lsa, aksiyadorlarning takroriy umumiy yig‘ilishi vakolatli bo‘ladi.

8.21. Aksiyadorlarning umumiy yig‘ilishida ovoz berish, «jamiyatning ovoz beruvchi bitta aksiyasi — bitta ovoz» prinsipi bo‘yicha amalga oshiriladi, jamiyatning kuzatuv kengashi a’zolarini saylash bo‘yicha kumulyativ ovoz berishni o‘tkazish hollari bundan mustasno.

8.22. Ovoz berish byulleteni. Aksiyadorlarning umumiy yig‘ilishida kun tartibi masalalari bo‘yicha ovoz berish ovoz berish byulletenlari orqali amalga oshiriladi. 

8.23. Ovoz berilganida ovozlarni sanab chiqish. Ovoz berilganida ovoz beruvchi qaysi masala bo‘yicha ehtimol tutilgan ovoz berish variantlaridan faqat bittasini qoldirgan bo‘lsa, o‘sha masala bo‘yicha berilgan ovozlar hisobga olinadi. Mazkur talabni buzgan holda to‘ldirilgan ovoz berish byulletenlari haqiqiy emas deb topiladi va ulardagi masalalar bo‘yicha berilgan ovozlar hisobga olinmaydi.

8.24. Ovoz berish yakunlari to‘g‘risidagi bayonnoma. Ovoz berish yakunlari bo‘yicha sanoq komissiyasi ovoz berish yakunlari to‘g‘risida bayonnoma tuzadi, bayonnoma jumladan aksiyadorlar umumiy yig‘ilishining kvorumi mavjudligi to‘g‘risidagi ma’lumotlarni ham o‘z ichiga oladi va sanoq komissiyasining a’zolari tomonidan imzolanadi. Ovoz berish yakunlari to‘g‘risida bayonnoma tuzilganidan va aksiyadorlar umumiy yig‘ilishining bayonnomasi imzolanganidan keyin ovoz berish byulletenlari sanoq komissiyasi tomonidan muhrlanadi hamda saqlab qo‘yish uchun jamiyatning arxiviga topshiriladi.

8.25. Aksiyadorlar umumiy yig‘ilishining bayonnomasi. Aksiyadorlar umumiy yig‘ilishining bayonnomasi aksiyadorlarning umumiy yig‘ilishi yopilganidan keyin o‘n kundan kechiktirmay ikki nusxada tuziladi. Har ikkala nusxa ham umumiy yig‘ilishda raislik qiluvchi va umumiy yig‘ilish kotibi tomonidan imzolanadi.

        IX. JAMIYAT KUZATUV KENGAShI VA UNING VAKOLATLARI
9.1. Jamiyatning kuzatuv kengashi jamiyat faoliyatiga umumiy rahbarlikni amalga oshiradi.

9.2. Aksiyadorlar umumiy yig‘ilishining qaroriga ko‘ra jamiyat kuzatuv kengashining a’zolariga ular o‘z vazifalarini bajarib turgan davr uchun haq to‘lanishi va (yoki) kuzatuv kengashining a’zosi vazifalarini bajarish bilan bog‘liq xarajatlarining o‘rni qoplanishi mumkin. Bunday haq va to‘lovlarning miqdorlari aksiyadorlarning umumiy yig‘ilishi qarorida belgilanadi.

9.3.  Jamiyat kuzatuv kengashining vakolat doirasiga quyidagilar kiradi:

- jamiyatni rivojlantirish strategiyasiga erishish bo‘yicha ko‘rilayotgan chora-tadbirlar to‘g‘risida jamiyat ijroiya organining hisobotini muntazam ravishda eshitib borgan holda jamiyat faoliyatining ustuvor yo‘nalishlarini belgilash;

- aksiyadorlarning yillik va navbatdan tashqari umumiy yig‘ilishlarini chaqirish;

- aksiyadorlar umumiy yig‘ilishining kun tartibini tayyorlash;

- aksiyadorlarning umumiy yig‘ilishi o‘tkaziladigan sana, vaqt va joyni belgilash;

- aksiyadorlarning umumiy yig‘ilishi o‘tkazilishi haqida xabar qilish uchun jamiyat aksiyadorlarining reestrini shakllantirish sanasini belgilash;

- mol-mulkning bozor qiymatini belgilashni tashkil etish;

- korporativ maslahatchini tayinlash va uning faoliyati tartibini belgilovchi nizomni tasdiqlash, agar jamiyat ustavida bunday lavozimni joriy etish nazarda tutilgan bo‘lsa;

- ichki audit xizmatini tashkil etish va uning xodimlarini tayinlash, shuningdek har chorakda uning hisobotlarini eshitib borish; 

- jamiyat ijroiya organining faoliyatiga daxldor har qanday hujjatlardan erkin foydalanish va jamiyat kuzatuv kengashi zimmasiga yuklatilgan vazifalarni bajarish uchun bu hujjatlarni ijroiya organidan olish. Jamiyat kuzatuv kengashi va uning a’zolari olingan hujjatlardan faqat xizmat maqsadlarida foydalanishi mumkin;

- auditorlik tekshiruvini o‘tkazish to‘g‘risida, auditorlik tashkilotini va uning xizmatlariga to‘lanadigan haqning eng ko‘p miqdorini belgilash haqida qaror qabul qilish; 

- dividend miqdori, uni to‘lash shakli va tartibi yuzasidan tavsiyalar berish;

- jamiyatning zaxira fondidan va boshqa fondlaridan foydalanish;

- jamiyatning filiallarini tashkil etish va vakolatxonalarini ochish;

- jamiyatning sho‘ba va tobe xo‘jalik jamiyatlarini tashkil etish;

- qonunning 8 va 9-boblarida (yirik bitim va affillangan shaxslar bilan tuziladigan bitim) nazarda tutilgan hollarda bitimlar tuzish haqida qaror qabul qilish;

- jamiyatning tijorat va notijorat tashkilotlardagi ishtiroki bilan bog‘liq bitimlarni qonun hujjatlarida belgilangan tartibda tuzish;

- jamiyatning korporativ obligatsiyalarini qaytarib sotib olish to‘g‘risida qaror qabul qilish.

- jamiyatning ustav fondini (ustav kapitalini) ko‘paytirish masalalarini, shuningdek jamiyat ustaviga jamiyatning ustav fondini (ustav kapitalini) ko‘paytirish bilan bog‘liq o‘zgartish va qo‘shimchalar kiritish to‘g‘risidagi masalalarni hal qilish;

- qonunning 34-moddasiga muvofiq aksiyalarni joylashtirish (qimmatli qog‘ozlarning birja bozoriga va uyushgan birjadan tashqari bozoriga chiqarish) narxini belgilash;

- jamiyat tomonidan korporativ obligatsiyalar, shu jumladan aksiyalarga ayirboshlanadigan obligatsiyalar chiqarish to‘g‘risida qaror qabul qilish;

- qimmatli qog‘ozlarning hosilalarini chiqarish to‘g‘risida qaror qabul qilish;
- jamiyatning yakkaboshchilik asosidagi ijroiya organi rahbari (Bosh direktor) bilan shartnoma tuzish, u bilan tuzilgan shartnomaning muddatini uzaytirish, uni qayta tuzish yoki bekor qilish, Bosh direktor vakolatlarini muddatidan ilgari tugatish; 
- jamiyat kuzatuv kengashining qaroriga ko‘ra jamiyat Bosh direktorini tayinlash, qoida tariqasida, chet ellik menejerlar ishtirok etishi mumkin bo‘lgan tanlov bo‘yicha saralash asosida amalga oshirilishi mumkin;

- ijroiya organiga to‘lanadigan haq va kompensatsiyalarning miqdorlarini belgilash;

- jamiyatning korporativ obligatsiyalarini qaytarib sotib olish to‘g‘risida qaror qabul qilish; 

- jamiyatning yillik biznes-rejasini tasdiqlash.
9.4. Jamiyat kuzatuv kengashining vakolat doirasiga qonun va jamiyat ustaviga muvofiq boshqa masalalarni hal etish ham kiritilishi mumkin.

9.5. Jamiyat kuzatuv kengashining vakolat doirasiga kiritilgan masalalar hal qilish uchun jamiyatning ijroiya organiga o‘tkazilishi mumkin emas.

9.6. Jamiyat kuzatuv kengashining a’zolarini saylash. Jamiyat kuzatuv kengashining a’zolari qonunda va mazkur ustavda nazarda tutilgan tartibda aksiyadorlarning umumiy yig‘ilishi tomonidan bir yil muddatga saylanadi. 
9.7. Jamiyatning kuzatuv kengashi tarkibiga saylangan shaxslar cheklanmagan tarzda qayta saylanishi mumkin.

9.8. Jamiyat boshqaruvi a’zolari va direktori jamiyatning kuzatuv kengashiga saylanishi mumkin emas. 

9.9. Ayni shu jamiyatda mehnat shartnomasi (kontrakt) bo‘yicha ishlayotgan shaxslar jamiyatning kuzatuv kengashi a’zosi bo‘lishi mumkin emas. 

9.10. Jamiyat kuzatuv kengashi 9 (to‘qqiz) a’zodan tarkib topadi.

9.11. Jamiyatning kuzatuv kengashi a’zolari saylovi kumulyativ ovoz berish orqali amalga oshiriladi. Eng ko‘p ovoz to‘plagan nomzodlar jamiyat kuzatuv kengashining tarkibiga saylangan deb hisoblanadi.
9.12. Jamiyat kuzatuv kengashining raisi, kuzatuv kengashi a’zolarining umumiy soniga nisbatan ko‘pchilik ovoz bilan, ushbu kengash tarkibidan kuzatuv kengashi a’zolari tomonidan saylanadi.

9.13. Jamiyat kuzatuv kengashining raisi bo‘lmagan taqdirda uning vazifasini kuzatuv kengashining a’zolaridan biri amalga oshiradi.

9.14. Jamiyat kuzatuv kengashining majlisi, Jamiyatning oddiy aksiyalarining kamida 1 (bir) foiziga egalik qiluvchi aksiyadori (aksiyadorlari) kuzatuv kengashining raisi tomonidan uning o‘z tashabbusiga ko‘ra, jamiyat kuzatuv kengashi, ijroiya organi a’zosining  talabiga ko‘ra chaqiriladi. 

9.15. Jamiyat kuzatuv kengashining majlisini o‘tkazish uchun kvorum jamiyat kuzatuv kengashiga saylangan a’zolarning yetmish besh foizidan kam bo‘lmasligi kerak. 

  9.16. Jamiyat kuzatuv kengashi majlisining bayonnomasi majlisda ishtirok etayotgan jamiyat kuzatuv kengashi a’zolari tomonidan imzolanadi, ular majlis bayonnomasi to‘g‘ri rasmiylashtirilishi uchun javobgar bo‘ladi.
       Jamiyat kuzatuv kengashining aʼzolari, jamiyat boshqaruvi aʼzolari, shuningdek ishonchli boshqaruvchi oʻz huquqlarini amalga oshirishda va oʻz majburiyatlarini bajarishda jamiyatning manfaatlarini koʻzlab ish tutishi hamda belgilangan tartibda javobgar boʻladi.

Agar ushbu band qoidalariga muvofiq bir nechta shaxs javobgar boʻlsa, ularning jamiyat oldidagi javobgarligi solidar javobgarlik boʻladi.

Jamiyatga zarar yetkazilishiga sabab boʻlgan qarorga ovoz berishda ishtirok etmagan yoki ushbu qarorga qarshi ovoz bergan jamiyat kuzatuv kengashi aʼzolari, boshqaruv aʼzolari javobgar boʻlmaydi 

      Jamiyat yoki u joylashtirgan aksiyalarning hammasi boʻlib kamida bir foiziga egalik qiluvchi aksiyador (aksiyadorlar) jamiyatga yetkazilgan zararlarning oʻrnini qoplash toʻgʻrisidagi daʼvo bilan jamiyatning kuzatuv kengashi aʼzosi, boshqaruv aʼzosi.

Sud jamiyatning kuzatuv kengashi aʼzosini, boshqaruv aʼzosini jamiyatga mulkiy zarar yetkazganlikda aybdor deb topgan taqdirda, sud qaroriga koʻra ularning vakolatlari xoʻjalik jamiyatlarida rahbarlik lavozimini egallash taqiqlangan holda kamida bir yil muddatga tugatilishi mumkin.

   9.17. Jamiyatning kuzatuv kengashi aʼzosi, boshqaruv aʼzosi quyidagilar natijasida jamiyatga yetkazilgan zarar uchun javobgar boʻladi:

   chalgʻituvchi axborot yoki bila turib yolgʻon axborot taqdim etganlik;

   Qonunchilikda belgilangan axborot taqdim etish tartibini buzganlik;

   jamiyatga zarar yetkazilishiga sabab boʻlgan yirik bitimlarni va (yoki) amalga oshirilishidan manfaatdorlik mavjud boʻlgan bitimlarni tuzishni taklif etganlik, shu jumladan jamiyat bilan bunday bitimlar tuzilishi natijasida oʻzlari yoki oʻz affillangan shaxslari tomonidan foyda (daromad) olish maqsadida bitimlar tuzishni taklif etganlik;

   fidutsiar majburiyatlarni bajarmaslik;

   Jamiyat kuzatuv kengashi aʼzolarining, jamiyat boshqaruv aʼzolarining fidutsiar majburiyatlari quyidagilarni oʻz ichiga oladi:

    vazifa va majburiyatlarini amalga oshirishda vijdonan harakat qilib, jamiyat va aksiyadorlar manfaatlarini eng koʻp aks ettiruvchi usullardan foydalanishni;

   jamiyat mol-mulkidan jamiyatning ustaviga va ichki hujjatlariga zid ravishda va (yoki) aksiyadorlar umumiy yigʻilishining va (yoki) kuzatuv kengashining qarorlarisiz, shaxsiy manfaatlarini koʻzlab foydalanmaslikni hamda undan boshqa shaxslar tomonidan shu tarzda foydalanilishiga yoʻl qoʻymaslikni;

   jamiyatning biznes imkoniyatlaridan yoki jamiyat uchun manfaatli boʻlgan obyektlardan oʻz vazifalarini bajarishi munosabati bilan yoki oʻz mavqeyidan kelib chiqqan holda, jamiyatning tegishli boshqaruv organlari roziligisiz, shaxsiy naf olish maqsadida yoki boshqa shaxslar manfaatlarini koʻzlab, shunday naf olishga koʻmaklashish maqsadida foydalanmaslikni;

   jamiyatning asosiy faoliyati yoʻnalishlariga xos boʻlgan sohadagi tadbirkorlik faoliyatini jamiyatning tegishli boshqaruv organlari roziligisiz amalga oshirmaslikni;

   qonunchilikka, jamiyatning ichki hujjatlariga va shartnomaga muvofiq jamiyat faoliyati toʻgʻrisidagi maxfiy axborotni oshkor qilmaslikni;

  oʻz vazifalarini bajarish bilan bogʻliq qarorlar qabul qilish evaziga moddiy qimmatliklar olmaslikni yoki bundan manfaatdor boʻlgan shaxslardan mulkiy manfaatdor boʻlmaslikni.

  Qonunchilikda, jamiyat ustavida va ichki hujjatlarida jamiyat kuzatuv kengashi aʼzolarining, jamiyat boshqaruv aʼzolarining boshqa fidutsiar majburiyatlari belgilanishi mumkin.
Agar jamiyatning ijroiya organi tomonidan yirik bitim yoki affillangan shaxslar bilan bitim tuzish tartibi buzilganligi natijasida jamiyatga zarar yetkazilgan boʻlsa va bunda jamiyat boshqaruv aʼzolarining aybi qonunchilikda belgilangan tartibda isbotlansa, jamiyatning kreditorlar oldidagi qarzdorligini qoplash uchun uning mol-mulki yetarli boʻlmagan taqdirda jamiyatning majburiyatlari boʻyicha subsidiar javobgar boʻladi.

  9.18. Kuzatuv kengashi o‘z faoliyatini amaldagi qonunchilik va ushbu ustav xamda Jamiyat aksiyadorlar umumiy yig‘ilishi tomonidan tasdiqlangan jamiyat kuzatuv kengashi haqidagi Nizomlar asosida olib boradi.

X. JAMIYAT IJROIYA ORGANI 

10.1. Jamiyatning kundalik faoliyatiga rahbarlik qilish jamiyat Bosh direktori tomonidan amalga oshiriladi. 

10.2. Jamiyat Bosh direktori lavozimiga ishga qabul qilish, vazifasidan ozod etish, ish haqi va mukofot puli miqdorlarini belgilash, qo‘shimcha haqlarni to‘lash, intizomiy jazo choralarini qo‘llash va ularni bekor qilish masalalari jamiyat kuzatuv kengashi qarorlariga asosan amalga oshiriladi.   

10.3. Jamiyat ijroiya organining vakolatiga jamiyatning kundalik faoliyatiga rahbarlik qilishga doir barcha masalalar kiradi, aksiyadorlar umumiy yig‘ilishining yoki jamiyat kuzatuv kengashining vakolat doirasiga kiritilgan masalalar bundan mustasno.

10.4. Jamiyatning ijroiya organi aksiyadorlar umumiy yig‘ilishining va jamiyat kuzatuv kengashining qarorlari bajarilishini tashkil etadi.

10.5. Jamiyatning Bosh direktori jamiyat nomidan ishonchnomasiz ish yuritadi, shu jumladan uning manfaatlarini ifodalaydi, jamiyat nomidan bitimlar tuzadi, jamiyatning filiali yoki vakolatxonasi rahbarini tayinlaydi, shtatlarni tasdiqlaydi, jamiyatning barcha hodimlari bajarishi majburiy bo‘lgan buyruqlar chiqaradi va ko‘rsatmalar beradi.

10.6. Jamiyat Bosh direktorining huquq va majburiyatlari tegishincha amaldagi qonun hujjatlari va mazkur jamiyat ustavida hamda ularning har biri jamiyat bilan bir yil muddatga tuzadigan shartnomada belgilanib, shartnomaning amal qilish muddatini uzaytirish yoki uni bekor qilish mumkinligi to‘g‘risida har yili qaror qabul qilinadi. Shartnoma jamiyat nomidan jamiyat kuzatuv kengashining raisi yoki kuzatuv kengashi vakolat bergan shaxs tomonidan imzolanadi. Jamiyatning Bosh direktori bilan tuziladigan shartnomada ularning jamiyat faoliyati samaradorligini oshirish bo‘yicha majburiyatlari hamda jamiyatning yillik biznes-rejasini bajarish qanday borayotganligi yuzasidan aksiyadorlarning umumiy yig‘ilishi va jamiyat kuzatuv kengashi oldida beradigan hisobotlarining davriyligi nazarda tutilishi kerak.

10.7. Jamiyatning Bosh direktoriga to‘lanadigan haq miqdori, to‘lash shartlari jamiyat faoliyatining samaradorligiga to‘g‘ridan-to‘g‘ri bog‘liq bo‘ladi va shartnomada belgilangan bo‘ladi.
10.8. Jamiyat ijroiya organi rahbari va a’zolarini tayinlash ularning kasbiy malakasi, ish tajribasi va shaxsiy fazilatlarini baholashni nazarda tutuvchi tanlov (konkurs) asosida amalga oshiriladi. Tanlovni tashkil etish va o‘tkazish tartibi qonunchilik hamda Jamiyatning ichki hujjatlarida belgilanadi.

10.9. Ijroiya organi tarkibiga kiruvchi hamda aksiyador manfaatlarini ifodalovchi shaxslar ijroiya organi a’zolarini saylash (tayinlash) masalasi bo‘yicha ovoz berishda ishtirok etmaydi. Mazkur cheklov manfaatlar to‘qnashuvining oldini olish, korporativ boshqaruvning mustaqilligi, shaffofligi va xolisligini ta’minlash maqsadida qo‘llaniladi.
XI. JAMIYATNING MINORITAR AKSIYADORLARI QO‘MITASI.
11.1. Minoritar aksiyadorlarning huquqlari va qonuniy manfaatlarini himoya qilish maqsadida jamiyatda ularning orasidan minoritar aksiyadorlarning qo‘mitasi tashkil etilishi mumkin.

11.2. Minoritar aksiyadorlar qo‘mitasining tarkibiga nomzodlar bo‘yicha takliflar jamiyatga jamiyat kuzatuv kengashiga nomzodlar bo‘yicha takliflar kiritish uchun nazarda tutilgan tartibda va muddatlarda kiritiladi.

11.3. Minoritar aksiyadorlar qo‘mitasining a’zolarini saylashda aksiyadorlarning umumiy yig‘ilishida hozir bo‘lgan va jamiyat kuzatuv kengashiga nomzodlar ko‘rsatmagan yoxud aksiyadorlarning o‘tkazilayotgan umumiy yig‘ilishida kuzatuv kengashiga nomzodlari saylanmagan aksiyadorlar ishtirok etadi.

11.4. Minoritar aksiyadorlar qo‘mitasining tarkibiga jamiyatning Bosh direktori, boshqaruv a’zolari, shuningdek jamiyatning kuzatuv kengashiga saylangan shaxslar kirishi mumkin emas.
11.5. Minoritar aksiyadorlar qo‘mitasining vakolatiga quyidagilar kiradi:

aksiyadorlarning umumiy yig‘ilishi yoki jamiyatning kuzatuv kengashi ko‘rib chiqishi uchun kiritilayotgan yirik bitimlar va affillangan shaxslar bilan bitimlar tuzishga oid masalalar bo‘yicha takliflar tayyorlashda ishtirok etish;

minoritar aksiyadorlarning o‘z huquqlari va qonuniy manfaatlarini himoya qilish bilan bog‘liq murojaatlarini ko‘rib chiqish;

qimmatli qog‘ozlar bozorini tartibga solish bo‘yicha vakolatli davlat organiga minoritar aksiyadorlarning huquqlari va qonuniy manfaatlarini himoya qilish to‘g‘risida murojaatlar kiritish;

qonun hujjatlariga va jamiyat ustaviga muvofiq boshqa masalalarni ko‘rib chiqish.

11.6. Minoritar aksiyadorlar qo‘mitasining qarorlari oddiy ko‘pchilik ovoz bilan qabul qilinadi. Minoritar aksiyadorlar qo‘mitasining majlislari uning miqdor tarkibiga saylangan shaxslarning kamida to‘rtdan uch qismi hozir bo‘lganda vakolatlidir.

11.7. Minoritar aksiyadorlar qo‘mitasi a’zolarining soni 7 ta qilib belgilangan.

11.8. Minoritar aksiyadorlarning qo‘mitasi qabul qilingan qarorlar to‘g‘risida har yili aksiyadorlarning umumiy yig‘ilishida hisobot beradi.

11.9. Minoritar aksiyadorlar qo‘mitasining raisi ushbu qo‘mita tarkibidan minoritar aksiyadorlar qo‘mitasining a’zolari tomonidan ko‘pchilik ovoz bilan saylanadi. 

11.10. Minoritar aksiyadorlar qo‘mitasining raisi minoritar aksiyadorlar qo‘mitasining vakolat doirasiga kiritilgan barcha masalalar bo‘yicha jamiyatning hujjatlaridan foydalanish huquqiga ega.

11.11. Minoritar aksiyadorlar qo‘mitasining faoliyat ko‘rsatish tartibi qimmatli qog‘ozlar bozorini tartibga solish bo‘yicha vakolatli davlat organi tomonidan tasdiqlanadi.

11.12. Minoritar aksiyadorlar qo‘mitasi jamiyatning xo‘jalik faoliyatiga aralashishga haqli emas.

11.13. Minoritar aksiyadorlar qo‘mitasining faoliyatiga jamiyat kuzatuv kengashining yoki ijroiya organining aralashuviga yo‘l qo‘yilmaydi. 
11.14. Minoritar aksiyador o‘z huquqlarini vijdonan va oqilona amalga oshirishi, Jamiyat boshqaruv organlari faoliyatiga asossiz ravishda hujjatlar va ma’lumotlarni talab qilish, maxfiy axborot, tijorat siri hamda qonun bilan qo‘riqlanadigan boshqa ma’lumotlardan noqonuniy foydalanish yoki ularni uchinchi shaxslarga oshkor etish orqali to‘sqinlik qilmasligi shart.
XII. JAMIYAT TOMONIDAN YIRIK BITIMLAR TUZISh
12.1. Jamiyat tomonidan mol-mulkni olish yoki uni boshqa shaxsga berish yoxud mol-mulkni boshqa shaxsga berish ehtimoli bilan bog‘liq bitim (shu jumladan qarz, kredit, garov, kafillik) yoki o‘zaro bog‘langan bir nechta bitim, agar boshqa shaxsga berilayotgan mol-mulkning yoki olinayotgan mol-mulkning balans qiymati bunday bitimlarni tuzish to‘g‘risidagi qaror qabul qilinayotgan sanada jamiyat sof aktivlari miqdorining o‘n besh foizidan ortig‘ini tashkil etsa, yirik bitim deb hisoblanadi, kundalik xo‘jalik faoliyatini yuritish jarayonida tuziladigan bitimlar hamda aksiyalarni va boshqa qimmatli qog‘ozlarni joylashtirish bilan bog‘liq bыlgan bitimlar bundan mustasno.

12.2. Balans qiymati yoki olish qiymati bitim tuzish to‘g‘risida qaror qabul qilinayotgan sanada jamiyat sof aktivlari miqdorining o‘n besh foizidan ellik foizigachasini tashkil etuvchi mol-mulk xususida yirik bitim tuzish to‘g‘risidagi qaror jamiyat kuzatuv kengashining a’zolari tomonidan bir ovozdan qabul qilinadi, bunda kuzatuv kengashidan chiqib ketgan a’zolarning ovozi inobatga olinmaydi.

12.3. Yirik bitim tuzish masalasi bo‘yicha jamiyat kuzatuv kengashining yakdilligiga erishilmagan taqdirda yirik bitim tuzish to‘g‘risidagi masala kuzatuv kengashining qaroriga ko‘ra aksiyadorlarning umumiy yig‘ilishi hal qilishi uchun olib chiqilishi mumkin.

12.4. Balans qiymati yoki olish qiymati bitim tuzish to‘g‘risida qaror qabul qilinayotgan sanada jamiyat sof aktivlari miqdorining ellik foizidan ortig‘ini tashkil etuvchi mol-mulk xususida yirik bitim tuzish to‘g‘risidagi qaror aksiyadorlarning umumiy yig‘ilishi tomonidan qabul qilinadi.

12.5. Yirik bitim jamiyat aksiyadorlarining umumiy yig‘ilishi yoki kuzatuv kengashi ushbu bitim bo‘yicha qaror qabul qilganidan keyin jamiyatning ijroiya organi tomonidan amalga oshiriladi.

XIII. JAMIYATNING AFFILLANGAN ShAXSLARI 

BILAN BITIMLAR TUZISh
13.1. Jamiyat bitim tuzishidan manfaatdor shaxslar mazkur jamiyatga nisbatan affillangan shaxslar deb e’tirof etiladi.

13.2. Quyidagilar jamiyatning affillangan shaxslari deb e’tirof etiladi:

1) ushbu jamiyatning yigirma foiz va undan ortiq foiz aksiyalariga egalik qiluvchi yuridik shaxs;

2) ushbu jamiyatning yigirma foiz va undan ortiq foiz aksiyalariga yaqin qarindoshlari bilan birgalikda egalik qiluvchi jismoniy shaxs;

3) ushbu jamiyat kuzatuv kengashining a’zosi, jamiyat bosh direktorining yoxud jamiyat boshqaruvi a’zosining vakolatlarini amalga oshirayotgan shaxs;

4) ushbu jamiyat qaysi yuridik shaxs ustav kapitalining yigirma foizi va undan ortiq foiziga egalik qilsa, o‘sha yuridik shaxs;

5) ushbu jamiyat ustav kapitalining yigirma foizi va undan ortiq foiziga egalik qiluvchi ayni bir shaxs qaysi yuridik shaxs ustav kapitalining yigirma foizi va undan ortiq foiziga egalik qilsa, o‘sha yuridik shaxs;

6) ushbu jamiyat kuzatuv kengashining kamida uchdan bir qismini tashkil etuvchi ayni bir shaxslar va ularning yaqin qarindoshlari qaysi yuridik shaxs kuzatuv kengashining kamida uchdan bir qismini tashkil etsa, o‘sha yuridik shaxs;

7) ushbu jamiyatning bosh direktori yoxud boshqaruv a’zosi bo‘lgan ayni bir shaxs yoki uning yaqin qarindoshlari qaysi yuridik shaxs ijroiya organining rahbari vazifasini amalga oshirayotgan bo‘lsa, o‘sha yuridik shaxs;

8) yaqin qarindoshlari bilan birgalikda ushbu jamiyat kuzatuv kengashining kamida uchdan bir qismini tashkil etuvchi shaxs qaysi yuridik shaxs rahbarining yoki ijroiya organi a’zosining vazifasini amalga oshirayotgan bo‘lsa, o‘sha yuridik shaxs;

13.3. Quyidagilar jamiyatning affillangan shaxsi bo‘lgan aksiyador — jismoniy shaxsning affillangan shaxslari deb e’tirof etiladi:

1) ushbu jismoniy shaxs va uning yaqin qarindoshlari qaysi yuridik shaxs ustav kapitalining yigirma foizi va undan ortiq foiziga egalik qilsa, o‘sha yuridik shaxs;

2) ushbu aksiyador yoki uning yaqin qarindoshlari qaysi yuridik shaxs kuzatuv kengashining a’zosi bo‘lsa, o‘sha yuridik shaxs;

3) ushbu aksiyador yoki uning yaqin qarindoshlari qaysi yuridik shaxsda ijroiya organining a’zosi vakolatlarini amalga oshirayotgan bo‘lsa, o‘sha yuridik shaxs.

13.4. Jamiyatning affillangan shaxsi bilan tuziladigan bitim to‘g‘risidagi, tuzilishi kutilayotgan bitim tarafining yozma bildirishida ko‘rsatiladigan axborot jamiyatning ijroiya organi va ichki audit xizmati tomonidan o‘rganiladi. Jamiyatning ijroiya organi tomonidan o‘rganish yozma bildirish olinganidan keyin uch ish kuni ichida amalga oshiriladi. 
13.5. Jamiyatning kuzatuv kengashi affillangan shaxs bilan tuziladigan bitim to‘g‘risidagi axborotni o‘rganadi va affillangan shaxsning yozma bildirishi jamiyatga kelib tushgan sanadan e’tiboran o‘n besh kundan kechiktirmay bitim bo‘yicha qaror qabul qiladi.

13.6. Agar jamiyat kuzatuv kengashining ikki va undan ortiq a’zosi affillangan shaxs bo‘lsa, bitim bo‘yicha qaror ushbu qonunda belgilangan tartibda va muddatlarda aksiyadorlarning umumiy yig‘ilishi tomonidan qabul qilinadi.

13.7. Jamiyatning affillangan shaxsi jamiyatning kuzatuv kengashi yoki aksiyadorlarning umumiy yig‘ilishi mazkur bitim yuzasidan qaror qabul qilayotganda muhokamada ishtirok etishga haqli emas va ovoz berish huquqiga ega emas.

13.8. Affillangan shaxs bilan tuzilayotgan bitimni ma’qullash haqidagi qaror majlisda ishtirok etayotgan jamiyat kuzatuv kengashi a’zolari tomonidan bir ovozdan yoxud aksiyadorlarning umumiy yig‘ilishida ishtirok etayotgan aksiyadorlarning malakali ko‘pchilik ovozi bilan qabul qilinadi.

13.9. Affillangan shaxs bilan tuzilgan qaysi bitim natijasida jamiyatga zarar yetkazilgan bo‘lsa yoxud ushbu bitim tuzilganligi oqibatida kelgusida zarar yetkazilishi mumkin bo‘lsa, aksiyador o‘sha bitimni haqiqiy emas deb topish yuzasidan bevosita yoxud aksiyador nomidan da’vogar bo‘lib chiqishga haqli bo‘lgan vakolatli davlat organlari orqali sudga murojaat qilishga haqli.

13.10. Affillangan shaxs bilan bitimlar tuzishdagi istisnolar
13.11. Yuqoridagi qoidalar quyidagilarga nisbatan tatbiq etilmaydi:

tuzilishidan jamiyatning barcha aksiyadorlari manfaatdor bo‘lgan bitimlarga;

jamiyatning ishlab chiqarish va xo‘jalik ehtiyojlari uchun tuziladigan bitimlarga, agar qonun hujjatlariga ko‘ra realizatsiya qilishning maxsus tartibi belgilanadigan monopol mahsulot, moddiy-texnika resurslarining strategik turlari bitim predmeti bo‘lsa;

birja va kimoshdi savdolari orqali tuziladigan bitimlarga, agar jamiyatning ishlab chiqarish va xo‘jalik ehtiyojlari uchun foydalaniladigan xom ashyo va materiallar, shuningdek jamiyat tomonidan ishlab chiqariladigan tayyor mahsulot bitim predmeti bo‘lsa;

jamiyat joylashtirilgan aksiyalarni olganda;

jamiyatni qayta tashkil etishga doir tartib-taomillarni amalga oshirishda;

aksiyalarni aksiyadorlar o‘rtasida joylashtirishda;

qimmatli qog‘ozlarni qimmatli qog‘ozlarning birja bozorida va uyushgan birjadan tashqari bozorida realizatsiya qilishda.
XIV. JAMIYATNING BUXGALTERIYA HISOBI
VA MOLIYAVIY HISOBOTI 
14.1. Jamiyat qonun hujjatlarida belgilangan tartibda buxgalteriya hisobini yuritishi va moliyaviy hisobot taqdim etishi shart.

14.2. Jamiyatda buxgalteriya hisobining tashkil etilishi, holati va ishonchliligi, tegishli organlarga har yilgi hisobot va boshqa moliyaviy hisobotlar, shuningdek jamiyatning rasmiy veb-saytida va ommaviy axborot vositalarida aksiyadorlarga, kreditorlarga taqdim etiladigan jamiyat faoliyati to‘g‘risidagi ma’lumotlar o‘z vaqtida taqdim etilishi uchun javobgarlik jamiyat ijroiya organining zimmasida bo‘ladi.

14.3. Jamiyatning moliyaviy hisobotida ko‘rsatilgan va aksiyadorlarning umumiy yig‘ilishiga taqdim etiladigan moliyaviy hisobotdagi, buxgalteriya balansidagi, foyda va zararlar hisobvarag‘idagi ma’lumotlarning ishonchliligi mulkiy manfaatlari jamiyat yoki uning aksiyadorlari bilan bog‘liq bo‘lmagan auditorlik tashkiloti tomonidan tasdiqlangan bo‘lishi kerak.

14.4. Jamiyatning yillik hisoboti aksiyadorlarning yillik umumiy yig‘ilishi o‘tkaziladigan sanadan o‘n kundan kechiktirmay jamiyatning kuzatuv kengashi tomonidan dastlabki tarzda tasdiqlanishi lozim;

14.5. Jamiyat Xalqaro moliyaviy hisobot standartlariga muvofiq tuzilgan yillik moliyaviy hisobotni u Xalqaro audit standartlariga muvofiq tashqi auditdan o‘tkazilganidan keyin, aksiyadorlarning yillik umumiy yig‘ilishi o‘tkaziladigan sanadan kamida ikki hafta oldin e’lon qilishi shart. 
XV. IChKI AUDIT XIZMATI, 
KORPORATIV MASLAXATChISI
15.1. Jamiyatning ichki audit xizmati jamiyat kuzatuv kengashiga hisobdordir.
15.2. Jamiyatning ichki audit xizmati jamiyatning ijroiya organi, filiallari va vakolatxonalari tomonidan qonun hujjatlariga, mazkur jamiyat ustaviga va boshqa hujjatlarga rioya etilishini, buxgalteriya hisobida va moliyaviy hisobotlarda ma’lumotlarning to‘liq hamda ishonchli tarzda aks ettirilishi ta’minlanishini, ustav kapitalining 50 foizidan ortig'iga egalik qilinadigan yuridik shaxslar bilan bog'liq xo‘jalik operatsiyalarini amalga oshirishning belgilangan qoidalari va tartib-tamoillariga rioya etilishini, aktivlarning saqlanishini, shuningdek jamiyatni boshqarish yuzasidan qonun hujjatlarida belgilangan talablarga rioya etilishini tekshirish hamda monitoring olib borish orqali jamiyatning ijroiya organi, filiallari va vakolatxonalari ishini nazorat qiladi hamda baholaydi.

15.3. Jamiyatning ichki audit xizmati o‘z faoliyatini, O‘zbekiston Respublikasining amaldagi qonunlariga muvofiq amalga oshiradi.

15.4. Jamiyatda O‘zbekiston Respublikasining amaldagi korporativ qonun hujjatlariga rioya etilishi ustidan nazorat qilish uchun korporativ maslahatchisi lavozimi joriy etilishi mumkin. 
XVI. JAMIYATNI QAYTA TAShKIL ETISh, 
TUGATISh VA BOShQA XOLATLAR
16.1. Jamiyatni qayta tashkil etish aksiyadorlar umumiy yig‘ilishining qaroriga ko‘ra qo‘shib yuborish, qo‘shib olish, bo‘lish, ajratib chiqarish va o‘zgartirish shaklida amalga oshiriladi.

16.2. Jamiyatning tugatilishi O‘zbekiston Respublikasining amaldagi qonun hujjatlarida belgilangan tartibda amalga oshiriladi.

16.3. Mazkur ustavda belgilanmagan masalalar O‘zbekiston Respublikasining “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi yangi tahrirdagi qonuni talablari asosida amalga oshiriladi.
“O`ZTEMIRYO’LYO’LOVCHI” AJ

